b'\n_START_ARTICLE_\nMyrkytt\xc3\xa4j\xc3\xa4t\n_START_PARAGRAPH_\nMyrkytt\xc3\xa4jill\xc3\xa4 tarkoitetaan ammattimaisesti toimivia, toisten ihmisten myrkytt\xc3\xa4miseen tappamistarkoituksessa erikoistuneita henkil\xc3\xb6it\xc3\xa4. K\xc3\xa4sitteell\xc3\xa4 viitataan erityisesti antiikin Roomassa, keskiajan ja renessanssiajan Italiassa sek\xc3\xa4 renessanssiajan Ranskassa toimineita myrkytt\xc3\xa4ji\xc3\xa4. Vaikka myrkytt\xc3\xa4minen on ollut aikojen kuluessa varsin yleist\xc3\xa4 ja tekij\xc3\xb6it\xc3\xa4 todenn\xc3\xa4k\xc3\xb6isesti huomattavan paljon, vain muutamat heist\xc3\xa4 ovat j\xc3\xa4\xc3\xa4neet historiankirjoihin. Usein myrkytt\xc3\xa4j\xc3\xa4t olivat saaneet koulutuksen teht\xc3\xa4v\xc3\xa4\xc3\xa4ns\xc3\xa4, kuten keisari Neron hovissa ja Venetsian myrkytt\xc3\xa4jien koulussa, osa oli itseoppineita, kuten sisilialaisl\xc3\xa4ht\xc3\xb6inen Giulia Tofana. Myrkytt\xc3\xa4jien koulutusta ja toimintaa sponsoroivat usein valtaapit\xc3\xa4v\xc3\xa4t tahot, jotka hankkiutuivat eroon ei-toivotuista henkil\xc3\xb6ist\xc3\xa4.\n_START_SECTION_\nAntiikin Rooma\n_START_PARAGRAPH_\nAjanlaskumme alkupuolella myrkytt\xc3\xa4misest\xc3\xa4 tuli tiett\xc3\xa4v\xc3\xa4sti ensimm\xc3\xa4ist\xc3\xa4 kertaa ammatti. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 tarkoitti sit\xc3\xa4, ett\xc3\xa4 v\xc3\xa4h\xc3\xa4ll\xc3\xa4 vaivalla saatettiin palkata myrkytt\xc3\xa4j\xc3\xa4 valmistamaan kuolettava annos viholliselle tai kilpailijalle._NEWLINE_Ensimm\xc3\xa4inen historiankirjoitusten tuntema myrkytt\xc3\xa4j\xc3\xa4 oli roomalainen Locusta, joka avusti Julia Agrippinaa murhaamaan miehens\xc3\xa4 Claudiuksen. Locusta valmisti myrkkyannoksia my\xc3\xb6s keisari Neron k\xc3\xa4skyst\xc3\xa4, jolla murhattiin muun muassa Britannicus, Neron velipuoli. Nero valitsi Locustan neuvonantajakseen myrkytysasioissa. H\xc3\xa4n perusti myrkytt\xc3\xa4jien koulun ja asetti Locustan johtamaan sit\xc3\xa4. Koulun tarkoituksena oli suunnitella myrkytt\xc3\xa4misi\xc3\xa4 sek\xc3\xa4 est\xc3\xa4\xc3\xa4 keisari Neroon kohdistuvia myrkytysyrityksi\xc3\xa4._NEWLINE_Locustan lis\xc3\xa4ksi Roomassa tunnettiin kaksi muuta merkitt\xc3\xa4v\xc3\xa4\xc3\xa4 naismyrkytt\xc3\xa4j\xc3\xa4\xc3\xa4. Runoilija Horatius kertoo Canidiasta, kuuluisasta roomalaisesta myrkytt\xc3\xa4j\xc3\xa4st\xc3\xa4, joka suosi myrkkyn\xc3\xa4 hemlokkia. Tacitus kertoo kolmannesta myrkytt\xc3\xa4j\xc3\xa4st\xc3\xa4, Martinasta. H\xc3\xa4n yhdisti Martinan keisari Tiberiuksen veljenpojan Germanicuksen kuoleman ep\xc3\xa4ilytt\xc3\xa4viin olosuhteisiin (v. 19). Martina l\xc3\xa4hetettiin Roomaan Senaatin tutkittavaksi, mutta h\xc3\xa4n kuoli yll\xc3\xa4tt\xc3\xa4en matkalla. H\xc3\xa4nen ruumissaan ei ollut merkkej\xc3\xa4 itsemurhasta, mutta h\xc3\xa4nen hiussolmustaan l\xc3\xb6ydettiin myrkky\xc3\xa4._NEWLINE_Roomassa s\xc3\xa4\xc3\xa4dettiin ensimm\xc3\xa4inen myrkytykset kielt\xc3\xa4v\xc3\xa4 laki vuonna 82, lex Cornelia de sicariis et veneficis ("Cornelian laki koskien salamurhaajia ja noitia"). Laki ei puuttunut ainoastaan todennettuihin myrkytt\xc3\xa4misrikoksiin, vaan koski myrkyn valmistusta, ostamista, myynti\xc3\xa4, hallussapitoa ja luovuttamista myrkytt\xc3\xa4mistarkoituksessa.\n_START_SECTION_\nVenetsian ja Italian myrkytt\xc3\xa4j\xc3\xa4t\n_START_PARAGRAPH_\nAmmattimyrkytt\xc3\xa4jien koulukunta loi mainetta 1400-luvun Venetsiassa, joka oli siihen aikaan itsen\xc3\xa4inen valtio. T\xc3\xa4n\xc3\xa4 aikana Venetsian hallinto suhtautui my\xc3\xb6nteisesti myrkytt\xc3\xa4m\xc3\xa4ll\xc3\xa4 tehtyihin salamurhiin, jotka oli suunnattu keisareita, prinssej\xc3\xa4 ja vaikutusvaltaisia aatelisia kohtaan. Myrkytt\xc3\xa4misi\xc3\xa4 suunnitteli pahamaineinen Kymmenen raati, joka koostui varakkaisiin sukuihin kuuluvista oligarkeista. N\xc3\xa4ihin p\xc3\xa4iviin asti on s\xc3\xa4ilynyt asiakirjoja j\xc3\xa4senten salamurha\xc3\xa4\xc3\xa4nestyksist\xc3\xa4, murhien syist\xc3\xa4 ja hinnoista. S\xc3\xa4ilyneiden asiakirjojen joukossa on muun muassa myrkytt\xc3\xa4j\xc3\xa4 John Ragusalaisen, fransiskaanimunkin, tarjous Kymmenen raadille. Tarjouksessa hinnoiteltiin myrkytt\xc3\xa4misen hintoja seuraavasti: Osmanien sulttaani Mehmed II 500 dukaattia, Espanjan kuningas 150 dukaattia, paavi 100 dukaattia._NEWLINE_Italian myrkytt\xc3\xa4jien koulukunta toimi 1500- ja 1600-luvulla. Venetsian myrkytt\xc3\xa4jist\xc3\xa4 poiketen italialaiset eiv\xc3\xa4t valikoineet uhrejaan siviilis\xc3\xa4\xc3\xa4dyn perusteella. Salamurhien uhreja oli kaikista siviilis\xc3\xa4\xc3\xa4dyist\xc3\xa4. Napolilainen Giambattista della Porta kuvailee teoksessaan Neopoliani Magioe Naturalis (v. 1589) erilaisia myrkytt\xc3\xa4mismenetelmi\xc3\xa4. H\xc3\xa4n kuvaa erityisesti viinin myrkytt\xc3\xa4mist\xc3\xa4, joka oli siihen aikaan suosituimpia tapoja. Yksi kuuluisimmista italialaisista myrkytt\xc3\xa4jist\xc3\xa4 oli Giulia Tofana. H\xc3\xa4nen kerrotaan myyneen arsenikkia sis\xc3\xa4lt\xc3\xa4vi\xc3\xa4 l\xc3\xa4\xc3\xa4kepulloja kosmetiikkatuotteina naisille, jotka halusivat p\xc3\xa4\xc3\xa4st\xc3\xa4 eroon aviomiehist\xc3\xa4\xc3\xa4n.'